b'\n_START_ARTICLE_\nRalph Doubell\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nRalph Doubell oli huipulla vain melkoisen lyhyen ajan, mutta teki uransa parhaan suorituksen t\xc3\xa4sm\xc3\xa4lleen oikeassa paikassa \xe2\x80\x93 olympiafinaalissa._NEWLINE_Doubell oli valmistunut Melbournen yliopistossa, miss\xc3\xa4 h\xc3\xa4n oli harjoitellut it\xc3\xa4valtalaissyntyisen valmentajan Franz Stampflin johdolla. Ensimm\xc3\xa4isen suuren voittonsa Doubell saavutti vuoden 1967 Universiadeissa ajalla 1.46,7. Seuraavalla kaudella h\xc3\xa4n k\xc3\xa4rsi akillesj\xc3\xa4nnevammasta eik\xc3\xa4 kyennyt kilpailemaan kuuteen kuukauteen ennen olympialaisia._NEWLINE_Mexicossa ylivoimainen suosikki oli Kenian Wilson Kiprugut, joka veti ensimm\xc3\xa4isen kierroksen kovaa vauhtia (51,0) ja johti viel\xc3\xa4 viimeisess\xc3\xa4 kaarteessa. Loppusuoralla Doubell ohitti Kiprugutin ja voitti kultaa Peter Snellin maailmanenn\xc3\xa4tyst\xc3\xa4 sivuavalla k\xc3\xa4siajalla 1.44,3 (s\xc3\xa4hk\xc3\xb6ajanotolla 1.44,40). Huolimatta kilpailupaikan korkeasta sijainnista Doubell ei ollut harjoitellut etuk\xc3\xa4teen p\xc3\xa4iv\xc3\xa4\xc3\xa4k\xc3\xa4\xc3\xa4n vuoristo-olosuhteissa. Doubellin aika s\xc3\xa4ilyi Australian enn\xc3\xa4tyksen\xc3\xa4 l\xc3\xa4hes 50 vuotta. Alex Rowe sivusi aikaa vuonna 2014 ja Joseph Deng alitti sen hein\xc3\xa4kuussa 2018._NEWLINE_Doubell t\xc3\xa4ht\xc3\xa4si viel\xc3\xa4 M\xc3\xbcnchenin olympialaisiin, mutta h\xc3\xa4nen uransa p\xc3\xa4\xc3\xa4ttyi jalkavammoihin. Kansainyhteis\xc3\xb6n kisoissa Doubell sijoittui kuudenneksi sek\xc3\xa4 1966 ett\xc3\xa4 1970._NEWLINE_Urheilu-uransa j\xc3\xa4lkeen Doubell ty\xc3\xb6skenteli pankkialan johtoteht\xc3\xa4viss\xc3\xa4 ja my\xc3\xb6hemmin Telstra-stadionin johtajana Sydneyss\xc3\xa4.'